钦定古今图书集成/明伦汇编/氏族典/第337卷 > 刘元瑜
## 钦定古今图书集成/明伦汇编/氏族典/第337卷 > 刘元瑜

按《宋史刘元瑜传》：“元瑜字君玉，河南人，进士及第，补
舞阳县主簿，改秘书省著作佐郎，知雍丘县，通判隰、
并二州，知郢州。以太常博士为监察御史，提举河北
便籴，历京西、河东转运使，迁右司谏。劾奏集贤校理
陆经又疏李用和、曹琮、李昭亮不可典军，梁适不当
除翰林学士范仲淹宜在左右，尹洙、余靖、欧阳修皆
以朋党斥逐，此小人恶直丑正者也。”既而与靖等相
失，因论靖知制诰，不宜兼领谏职。修、靖深恶之，由是
论者以元瑜为奸邪。后除三司盐铁副使，以天章阁
待制知潭州，降知随州，改信州，徙襄州，历河中，以左
谏议大夫知青州，卒。